Draga Davorka,

Danas je onaj dan o kojemu nismo željele razgovarati prilikom naših druženja u pauzama od posla, tvojega posla kojega si do nedavno radila s veseljem, osobito održavajući radionice s učenicima i književne susrete u školskoj knjižnici.

Tvoja osobina koja te činila prepoznatljivom osobom u radnoj sredini jest: vesela, puna ljubavi i razumijevanja prema djeci i odraslima, druželjubiva, komunikativna i osoba „ sa zečjim srcem“ kako si često znala opravdati suze u vlastitim očima i to često vezano na temu o djeci, kako vlastitoj tako i školskoj.

Vrativši se u Sesvetska Sela početkom rujna 2007.godine, nakon desetak godina putovanja u Božjakovinu, gdje si u OŠ Stjepana Radića radila također kao knjižničarka, izjavila si onu svoju poznatu: „vratila sam se doma“.

Danas je dan kada se ponovo vraćaš doma, ali ovaj put u dom svoga nebeskog Oca kojemu si bila vjerna cijeloga svoga ovozemaljskog života.

Danas je dan, kada ćemo svi zajedno u sebi reći jedno veliko hvala, hvala Davorka za svaku tvoju suradnju, svaki osmjeh, svaku suzu, svaki recept i svaki savjet koji si podijelila s nama, koji smo imali priliku upoznati radeći s tobom.

Tvoj lik pamtit ćemo u našim srcima, tvoja djela u mislima.

Davorka, došao je taj dan o kojemu nismo htjele razgovarati, dan koji nikoga od nas neće zaobići, zato odmori dušu i počivaj u miru Božjem.

Tvoje kolegice i kolege djelatnici OŠ Sesvetska Sela